### NN 68/2025 (11.4.2025.), Pravilnik o izmjenama i dopunama Pravilnika o ribolovnim mogućnostima i ribolovu igluna (Xiphias gladius)

Ministarstvo poljoprivrede, šumarstva i ribarstva

875

Na temelju članka 12. stavka 1. podstavaka 1., 7. i 9., članka 13. stavka 2. i članka 26. stavka 11. Zakona o morskom ribarstvu (»Narodne novine« br. 62/17., 130/17., 14/19., 30/23. i 14/24.), ministar poljoprivrede, šumarstva i ribarstva donosi

PRAVILNIK

O IZMJENAMA I DOPUNAMA PRAVILNIKA O RIBOLOVNIM MOGUĆNOSTIMA I RIBOLOVU IGLUNA (Xiphias gladius)

Članak 1.

U Pravilniku o ribolovnim mogućnostima i ribolovu igluna (Xiphias gladius) (»Narodne novine«, br. 36/23., 30/24. i 3/25.) u članku 1. stavku 2. na kraju točke j) briše se točka i stavlja zarez te se iza točke j) dodaje točka k) koja glasi:

»k) faktor konverzije.«.

Članak 2.

U članku 2. stavku 1. riječi: »(»Narodne novine«, br. 62/17, 130/17 i 14/19)« zamjenjuju se riječima: »(»Narodne novine« br. 62/17., 130/17., 14/19., 30/23. i 14/24.)«.

Članak 3.

U članku 3. iza stavka 2. dodaju se stavci 3., 4. i 5. koji glase:

»(3) Odobrenje za ribolov plutajućim parangalom iz stavka 2. ovoga članka može se izdati samo na plovilo koje pripada segmentu malog priobalnog ribolova.

(4) U smislu ovoga Pravilnika, plovila koja pripadaju segmentu malog priobalnog ribolova iz stavka 3. ovoga članka su ona koja ispunjavaju barem dva od sljedeća četiri uvjeta:

a) duljina plovila preko svega je manja od 12 metara

b) plovilom se obavlja ribolov isključivo u teritorijalnom moru

c) izlasci plovilom u ribolov traju kraće od 24 sata

d) maksimalan broj članova posade plovila je četiri osobe.

(5) Stavci 3. i 4. ovoga članka ne odnose se na plovila na koja je izdano Odobrenje za ribolov plavoperajne tune udičarskim alatima.«.

Članak 4.

Članak 5. mijenja se i glasi:

»(1) Pravo na dodjelu individualne kvote za ribolov igluna plutajućim parangalom može se ostvariti uz ispunjavanje sljedećih uvjeta:

a) da je plovilo kojim se obavlja ribolov upisano u Registar ribarske flote Republike Hrvatske

b) da je plovilo upisano u važeću povlasticu za gospodarski ribolov na moru te da je u istoj povlastici upisan ribolovni alat plutajući parangal

c) da je na plovilo ugrađen VMS uređaj

d) da je na plovilo bila dodijeljena individualna kvota u prethodnoj kalendarskoj godini

e) da vlasniku plovila ili ovlašteniku povlastice nisu izrečene mjere trajne zabrane obavljanja gospodarskog ribolova

f) da je uplaćena naknada za individualnu kvotu dodijeljenu u prethodnoj godini, ako je ista bila dodijeljena te ako je obveza postojala.

(2) Pravo na prijenos individualne kvote za ribolov plutajućim parangalom može se ostvariti samo u sljedećim slučajevima:

a) prijenosom povlastice radi zamjene plovila u povlastici istog vlasnika, ili

b) prijenosom povlastice radi darovanja plovila s povlasticom bračnom drugu, djeci, roditeljima ili unucima, ili

c) prijenosom povlastice radi nasljeđivanja plovila s povlasticom, ili

d) prijenosom ribolovnog alata »plutajući parangal« iz jedne povlastice u drugu povlasticu istog vlasnika plovila.

(3) Ako se prijenos iz stavka 2. ovoga članka u tekućoj godini dogodi nakon stupanja na snagu Odluke iz članka 7. stavka 1. ovoga Pravilnika, plovilo kojem je kvota navedenom Odlukom bila dodijeljena ne smije više sudjelovati u ribolovu igluna u godini u kojoj je prijenos ostvaren, a sva prava koja proizlaze iz stavka 1. točke d) ovoga članka u narednoj godini se prenose na novo plovilo ako se radi o slučaju iz stavka 2. točke a) i d) ovoga članka odnosno na isto plovilo koje ima novog vlasnika ako se radi o slučajevima iz stavka 2. točke b) i c) ovoga članka.

(4) U slučajevima prijenosa povlastice ili ribolovnog alata koji nisu obuhvaćeni stavkom 3. ovoga članka plovilo ne smije više sudjelovati u ribolovu igluna i trajno gubi pravo na dodjelu individualne kvote, a njegova kvota prelazi na raspolaganje državi i raspoređuje se na preostala plovila na način definiran u članku 6. ovoga Pravilnika.«.

Članak 5.

U članku 6. stavak 4. mijenja se i glasi:

»(4) Vlasnici plovila iz stavka 3. ovoga članka imaju rok do 15. travnja tekuće godine Ministarstvu dostaviti potpisanu Izjavu o prihvaćanju individualne kvote koja se nalazi u Prilogu 3. ovoga Pravilnika. Ako se potpisana Izjava o prihvaćanju individualne kvote ne dostavi u propisanom roku ili je ista Izjava nepotpuna, smatra se da je vlasnik plovila trajno odustao od prava na dodjelu individualne kvote te se navedena kvota raspoređuje na ostala plovila s popisa plovila iz stavka 3. ovoga članka u tekućoj godini prema izračunu i na način kako je propisano ovim člankom.«.

Stavci 6. i 7. mijenjaju se i glase:

»(6) Individualna kvota dodijeljena sukladno izračunu u skladu sa stavcima 1. i 2. ovoga članka umanjenje se za 20 % ako se u prethodnoj godini iskoristilo manje od 65 % dodijeljene individualne kvote.

(7) Količina kvote za koju je umanjena individualna kvota za pojedino plovilo sukladno stavku 6. ovoga članka ravnomjerno se raspoređuje na plovila koja su u prethodnoj godini iskoristila više od 95 % dodijeljene individualne kvote. Ako nijedno plovilo nije iskoristilo više od 95 % dodijeljene individualne kvote u protekloj godini, kvota umanjena sukladno stavku 6. ovoga članka ravnomjerno se raspoređuje na tri plovila s najvećim postotkom iskorištenja u protekloj godini.«.

Stavak 8. briše se.

Članak 6.

U članku 7. stavku 3. riječi: »Prilogu 5.« zamjenjuju se riječima: »Prilogu 4.«.

Članak 7.

Članak 8. mijenja se i glasi:

»(1) Državna kvota namijenjena potkategoriji gospodarskog ribolova odmetom i/ili panulom koristi se po principu olimpijskog načina iskorištenja kvote koji podrazumijeva da grupa autoriziranih plovila jednakopravno sudjeluje u ribolovu do dostizanja postavljenog ograničenja ulova po plovilu ili do iskorištenja ukupne kvote dodijeljene toj grupi plovila, što god nastupi prije.

(2) Pravo na sudjelovanje u korištenju olimpijske kvote dodijeljene segmentu ribolova igluna odmetom i/ili panulom može se ostvariti uz ispunjavanje sljedećih uvjeta:

a) da je plovilo kojim se obavlja ribolov upisano u Registar ribarske flote Republike Hrvatske

b) da je plovilo upisano u važeću povlasticu za gospodarski ribolov na moru te da je u istoj povlastici upisan ribolovni alat odmet i/ili panula

c) da je na plovilo ugrađen VMS uređaj

d) da je plovilo bilo autorizirano za ribolov igluna odmetom i/ili panulom u prethodnoj kalendarskoj godini

e) da je plovilo ostvarilo ulov igluna odmetom ili panulom u barem jednoj kalendarskoj godini tijekom razdoblja od prethodnih pet godina

f) da je uplaćena naknada za kvotu iskorištenu u prethodnoj kalendarskoj godini, ako je obveza postojala

g) da vlasniku plovila ili ovlašteniku povlastice nisu izrečene mjere trajne zabrane obavljanja gospodarskog ribolova.

(3) Popis plovila koja ispunjavaju uvjete iz stavka 2. ovoga članka nalazi se u Prilogu 5. ovoga Pravilnika.

(4) Vlasnici plovila iz stavka 3. ovoga članka imaju rok do 15. travnja tekuće godine Ministarstvu dostaviti Iskaz interesa za sudjelovanje u olimpijskom načinu korištenja državne kvote raspoređene za ribolov igluna odmetom i/ili panulom na obrascu iz Priloga 6. ovoga Pravilnika i potvrdu o uplati naknade iz članka 10. stavka 4. ovoga Pravilnika.

(5) Plovila iz stavka 4. ovoga članka popisno se navode u Odluci o autorizaciji plovila za ribolov igluna koju donosi ministrica.

(6) Vlasnicima plovila koja su navedena u Odluci iz stavka 5. ovoga članka, Ministarstvo izdaje obrazac Odobrenja kojima se ona autoriziraju za ribolov igluna odmetom i/ili panulom u određenom vremenskom razdoblju u tekućoj kalendarskoj godini, a obrazac Odobrenja se uvijek mora nalaziti na plovilu kojim se obavlja ribolov.

(7) Odobrenje iz stavka 6. ovoga članka nije prenosivo.

(8) Oblik i sadržaj Odobrenja iz stavka 6. ovoga članka propisan je na obrascu koji je tiskan u Prilogu 4. ovoga Pravilnika i čini njegov sastavni dio.

(9) Plovila iz stavka 5. ovoga članka imaju pravo na korištenje državne kvote po olimpijskom principu s maksimalnom ulovnom količinom po plovilu do 200 kg.

(10) Prijenos prava za ribolov odmetom i/ili panulom može se ostvariti samo u sljedećim slučajevima:

a) prijenosom povlastice radi zamjene plovila u povlastici istog vlasnika, ili

b) prijenosom povlastice radi darovanja plovila s povlasticom bračnom drugu, djeci, roditeljima ili unucima, ili

c) prijenosom povlastice radi nasljeđivanja plovila s povlasticom, ili

d) prijenosom ribolovnih alata »povrazi« i/ili »panula« iz jedne povlastice u drugu povlasticu istog vlasnika plovila.

(11) Ako se prijenos iz stavka 10. ovoga članka dogodi nakon stupanja na snagu Odluke iz stavka 5. ovoga članka, plovilo kojem je kvota navedenom Odlukom bila dodijeljena ne smije više sudjelovati u ribolovu igluna u godini u kojoj je prijenos ostvaren, a sva prava koja proizlaze iz stavka 2. točke d) ovoga članka u narednoj godini se prenose na novo plovilo ako se radi o slučaju iz stavka 10. točaka a) i d) ovoga članka odnosno na isto plovilo koje ima novog vlasnika ako se radi o slučajevima iz stavka 10. točaka b) i c) ovoga članka.

(12) U slučajevima prijenosa povlastice ili ribolovnog alata koji nisu obuhvaćeni stavkom 10. ovoga članka plovilo ne smije više sudjelovati u ribolovu igluna i trajno gubi pravo sudjelovanja u ribolovu igluna odmetom i/ili panulom.«.

Članak 8.

U članku 9. stavku 1. iza točke b) dodaje se točka c) koja glasi:

»c) plovilima na koja je prema Odluci iz članka 7. stavka 1. ovoga članka dodijeljena individualna kvota od preko 1200 kg do 2500 kg u tekućoj godini smije se ostvariti najviše 100 ribolovnih dana s plutajućim parangalom uz ostvaren ulov odnosno do najviše 120 ribolovnih dana s plutajućim parangalom ukupno.«.

Iza stavka 3. dodaju se stavci 4. i 5. koji glase:

»(4) Zabranjena je upotreba plutajućeg parangala u ribolovnim zonama A i H.

(5) Zabranjeno je tijekom spuštanja i dizanja plutajućeg parangala bacanje u more iznutrica i ostalog ribljeg otpada.«.

Članak 9.

U članku 10. stavak 1. mijenja se i glasi:

»(1) Naknadu za individualnu kvotu vlasnik plovila dužan je uplatiti u državni proračun najkasnije do 15. siječnja naredne godine, a ona iznosi 0,10 EUR po kilogramu dodijeljene individualne kvote.«.

U stavku 4. riječi: »Prilogu 6.« zamjenjuju se riječima: »Prilogu 5.«.

Članak 10.

U članku 11. stavak 1. mijenja se i glasi:

»(1) Ovlaštenicima povlastice koji obavljaju ribolov okružujućom mrežom plivaricom srdelarom i stajaćim parangalom, dozvoljen je iskrcaj najviše jednog primjerka igluna po plovilu dnevno, pri čemu masa igluna ne smije predstavljati više od 20 % mase ukupnog iskrcaja.«.

Članak 11.

U članku 13. stavku 5. na kraju rečenice briše se točka, stavlja se zarez i dodaju riječi: »pri čemu je očekivanu količinu igluna za iskrcaj moguće izmijeniti najkasnije jedan sat prije očekivanog vremena dolaska.«.

Stavak 6. briše se.

Članak 12.

U članku 15. stavak 1. mijenja se i glasi:

»(1) Iskrcaj igluna, neovisno je li ulov igluna ostvaren autoriziranim plovilima iz Odluke iz članka 7. stavka 1. i članka 8. stavka 5. ovoga Pravilnika ili plovilima kojima je ostvaren ulov igluna kao prilov iz članka 11. ovoga Pravilnika, dozvoljen je isključivo na iskrcajnim mjestima u skladu s odlukom iz članka 42. stavka 1. Zakona kojom se određuju iskrcajna mjesta za segmente flote ovisno o ribolovnom alatu, području ribolova i vrstama riba i drugih morskih organizama u ostvarenom ulovu, za koje je iskrcaj dozvoljen na određenim iskrcajnim mjestima.«.

Članak 13.

Iza članka 15. dodaje se naslov iznad članka i članak 15.a koji glasi:

»FAKTOR KONVERZIJE

Članak 15.a

Faktor konverzije za izračun mase igluna u prezentaciji WHL (cijela, bez odstranjenih ikakvih vanjskih ili unutrašnjih dijelova) iz iskrcane mase igluna u prezentaciji GUG (cijela, očišćena od škrga i utrobe) iznosi: masa igluna u prezentaciji WHL = masa igluna u prezentaciji GUG x 1,14.«.

Članak 14.

Iza članka 16. dodaje se naslov iznad članka i članak 16.a koji glasi:

»POSTUPANJE SA SLUČAJNIM ULOVOM
 OSJETLJIVIH VRSTA

Članak 16.a

(1) Kod slučajnog ulova osjetljivih vrsta iz Priloga 7. ovoga Pravilnika, jedinku je potrebno pustiti prije izvlačenja iz mora živu i neozlijeđenu gdje god je to moguće.

(2) Jedinku iz stavka 1. ovoga članka dozvoljeno je izvući na plovilo i iskrcati jedino u slučaju pružanja pomoći, odnosno spašavanja, pod uvjetom da su nadležna nacionalna tijela propisno i službeno obaviještena prije povratka plovila u luku.

(3) Kod slučajnog ulova vrsta iz stavka 1. ovoga članka slučajan ulov bilježi se u očevidniku u skladu s propisom o obliku, sadržaju i načinu vođenja i dostave podataka o ulovu u gospodarskom ribolovu na moru.«.

Članak 15.

Prilozi 1. do 7. zamjenjuju se novim Prilozima 1. do 7. koji su tiskani uz ovaj Pravilnik i čine njegov sastavni dio.

Prilog 8. briše se.

PRIJELAZNE I ZAVRŠNE ODREDBE

Članak 16.

Do dana stupanja na snagu odluke iz članka 42. stavka 1. Zakona o morskom ribarstvu (»Narodne novine«, br. 62/17., 130/17., 14/19., 30/23. i 14/24.), ostaje na snazi Naredba o popisu iskrcajnih mjesta za iskrcaj ulova s ribarskih plovila koja obavljaju gospodarski ribolov na moru (»Narodne novine«, br. 53/22., 112/22., 39/23. i 30/25.).

Članak 17.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 011-01/23-01/7

Urbroj: 525-12/718-25-20

Zagreb, 4. travnja 2025.

Potpredsjednik Vlada
 i ministar
 David Vlajčić, v. r.

PRILOG 1.

RASPODJELA DRŽAVNE KVOTE ZA ULOV
 IGLUNA U 2025. GODINI

|  |  |  |
| --- | --- | --- |
| Kategorija ribolova | Potkategorija ribolova | Državna kvota za 2025. (tona) |
| Gospodarski ribolov | Plutajući parangal | 46,00 |
| Odmet i/ili panula | 1,50 |
| Prilov | 1,24 |

PRILOG 2.

POPIS PLOVILA KOJA MOGU OSTVARITI PRAVO NA INDIVIDUALNU KVOTU ZA RIBOLOV IGLUNA PLUTAJUĆIM PARANGALOM U 2025. GODINI I
 IZNOS KVOTE PO PLOVILU

|  |  |  |  |
| --- | --- | --- | --- |
| Redni  broj | CFR | Registarska oznaka ili ime plovila | Kvota (kg) |
| 1. | HRV000001052 | 100101-CT | 1.242 |
| 2. | HRV000001684 | 103152-VD | 2.133 |
| 3. | HRV000016003 | 1103-ŠB | 574 |
| 4. | HRV000002471 | 12-CT | 972 |
| 5. | HRV000000905 | 155-CT | 913 |
| 6. | HRV000001028 | 156-CT | 1.056 |
| 7. | HRV000016180 | 179674-KŽ | 3.100 |
| 8. | HRV000017530 | 199-SR | 888 |
| 9. | HRV000016892 | 205-KŽ | 2.771 |
| 10. | HRV000001409 | 211112-VD | 1.907 |
| 11. | HRV000002127 | 215-KŽ | 2.145 |
| 12. | ITA000019188 | 244-KŽ | 6.676 |
| 13. | HRV000016903 | 251480-SO | 1.373 |
| 14. | HRV000017295 | 256076-KŽ | 5.854 |
| 15. | HRV000001790 | 341-CT | 1.689 |
| 16. | HRV000001354 | 563-VD | 1.699 |
| 17. | HRV000001481 | 56-TG | 3.399 |
| 18. | HRV000016231 | 576-DB | 4.270 |
| 19. | HRV000016154 | 999-VD | 1.455 |
| 20. | HRV000001347 | KRALJICA MIRA | 1.885 |

PRILOG 3.

![](/files/_web/sluzbeni-dio/2025/133288/images/11860.jpg)

PRILOG 4.

![](/files/_web/sluzbeni-dio/2025/133288/images/11833.jpg)

PRILOG 5.

POPIS PLOVILA KOJA MOGU OSTVARITI PRAVO NA RIBOLOV IGLUNA ODMETOM I PANULOM PO OLIMPIJSKOM PRINCIPU U 2025. GODINI

|  |  |  |
| --- | --- | --- |
| Redni broj | CFR broj plovila | Registarska oznaka ili  ime plovila |
| 1. | HRV000001002 | 8-TP |
| 2. | HRV000001347 | KRALJICA MIRA |
| 3. | HRV000001354 | 563-VD |
| 4. | HRV000001609 | 700-VD |
| 5. | HRV000001900 | 151-MU |
| 6. | HRV000002120 | 212-TI |
| 7. | HRV000016231 | 576-DB |
| 8. | HRV000016903 | 251480-SO |
| 9. | HRV000017080 | 403-TI |
| 10. | HRV000017295 | 256076-KŽ |

PRILOG 6.

![](/files/_web/sluzbeni-dio/2025/133288/images/11896.jpg)

PRILOG 7.

POPIS OSJETLJIVIH VRSTA

|  |  |  |
| --- | --- | --- |
| Grupa | Hrvatski nazivi | Znanstveni naziv |
| Morske kornjače | glavata želva | Caretta caretta |
| sedmopruga usminjača | Dermochelys coriacea |
| zelena želva | Chelonia mydas |
| Morske ptice | bukoč | Pandion haliaetus |
| burnica | Hydrobates pelagicus |
| crnoglavi galeb | Larus melanocephalus |
| dugokljuna čigra | Sterna sandvicensis |
| gregula | Puffinus yelkouan |
| kaukal, veliki zovoj | Calonectris diomedea |
| mala čigra | Sterna albifrons |
| mali vranac | Phalacrocorax pygmaeus |
| morski vranac | Phalacrocorax aristotelis |
| sredozemni galeb | Larus audouinii |
| velika čigra | Sterna caspia |
| Morski sisavci | bjelogrli dupin | Globicephala melas |
| crni dupin | Pseudorca crassidens |
| cuvierov kljunasti kit, krupnozubi dupin | Ziphius cavirostris |
| dobri dupin | Tursiops truncatus |
| obični dupin | Delphinus delphis |
| plavobijeli (prugasti) dupin | Stenella coeruleoalba |
| glavati dupin | Grampus griseus |
| ulješura (glavata) | Physeter macrocephalus |
| veliki sjeverni kit | Balaenoptera physalus |
| sredozemna medvjedica | Monachus monachus |
| Hrskavične  ribe | pas butor | Galeorhinus galeus |
| golub ćukan | Aetomylaeus bovinus |
| golub uhan | Mobula mobular |
| jaram, mlat | Sphyrna zygaena |
| kučak | Isurus oxyrinchus |
| kučina | Lamna nasus |
| leptirica | Gymnura altavela |
| modrulj | Prionace glauca |
| pas lisica | Alopias vulpinus |
| pas prasac | Oxynotus centrina |
| pas tupan | Carcharhinus plumbeus |
| pas volonja pepeljak | Heptranchias perlo |
| pas volonja, glavonja | Hexanchus griseus |
| pilan | Pristis pectinata |
| psina golema | Cetorhinus maximus |
| psina zmijozuba petošiljka | Odontaspis ferox |
| psina zmijozuba trošiljka | Carcharias taurus |
| raža smeđa | Leucoraja circularis |
| ražopas | Rhinobatos rhinobatos |
| sklat sivac | Squatina squatina |
| sklat žutan | Squatina oculata |
| velika bijela psina | Carcharodon carcharias |
| velikooki pas lisica | Alopias superciliosus |
| volina | Dipturus cf. batis |
| volina bjelica | Rostroraja alba |
| volina klinka | Dipturus oxyrinchus |
| žutuga | Dasyatis pastinaca |
| žutuga dračorepa | Bathytoshia lata |